

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinsko vijeće Općine Vidovec**

KLASA: 021-05/18-01/13

URBROJ: 2186/10-01/1-18-02

Vidovec, 13. studenog 2018.

 **SKRAĆENI ZAPISNIK**

**s 1. Izvanredne sjednice Općinskog vijeća Općine Vidovec, održane dana**

**13. studenog 2018. godine(utorak)**

 **u prostorijama Općine Vidovec**

Sjednica je započela u 20,00 sati.

Predsjednik Općinskog vijeća Općine Vidovec Zdravko Pizek pozdravio je sve članove Općinskog vijeća Općine Vidovec, zamjenika načelnika Općine Vidovec, predsjednika općinske organizacije Narodne stranke Reformisti, predsjednika Mjesnog odbora Nedeljanec-Prekno, djelatnice Jedinstvenog upravnog odjela Općine Vidovec i predstavnice medija i zahvalio im na dolasku.

**UTVRĐIVANJE KVORUMA ČLANOVA OPĆINSKOG VIJEĆA :**

Predsjednik Općinskog vijeća Općine Vidovec Zdravko Pizek utvrdio je da je na sjednici prisutno 14 članova od izabranih 15 članova Općinskog vijeća Općine Vidovec te konstatirao da kvorum postoji i može se nastaviti sa daljnjim tijekom sjednice Općinskog vijeća i da će sve donijete odluke biti pravovaljane.

**PRISUTNI ČLANOVI OPĆINSKOG VIJEĆA :**

Zdravko Pizek, Marijo Serini, Ivan Benček, Ljubica Uranić, Krunoslav Bistrović, Silvija Zagorec, Edo Košić, Ivana Zavrtnik, Marija Cafuk, Zdravko Klopotan, David Šantek, Ines Pavleković, Nadica Cafuk i Stjepan Smernjak.

**SJEDNICI NISU PRISUSTVOVALI ČLANOVI OPĆINSKOG VIJEĆA :**

Ivan Kušćar – izostanak opravdao

Sjednici iz zdravstvenih razloga nije prisustvovao općinski načelnik Bruno Hranić, kojem slijedi operacija u KB Dubrava u Zagrebu.

**PREDSJEDATELJ** : Zdravko Pizek

**OSTALI PRISUTNI :**

Zamjenik načelnika Dubravko Zavrtnik, Petra Rogina pročelnica JUO Općine Vidovec, Emina Ljubek viši stručni suradnik za opće poslove i EU fondove, Nikolina Stipan viši referent za komunalno gospodarstvo, Mateja Novak viši stručni suradnik za financije i proračun, Renato Cafuk predsjednik općinske organizacije Narodne stranke Reformisti, Antun Remar predsjednik Mjesnog odbora Nedeljanec-Prekno,Ivana Dreven Varaždinske vijesti, Nikolina Jureković Novoselec Radio Megaton .

Predsjednik Općinskog vijeća napomenuo je da je to 1. Izvanredna sjednica i sukladno Poslovniku, najprije se mora odlučiti o opravdanosti hitnog postupka, stoga je stavio na glasanje prijedlog za sazivanje Izvanredne sjednice Općinskog vijeća.

Predsjednik Općinskog vijeća Zdravko Pizek:

„ Prije nego krenemo sa radom, to je 1. Izvanredna sjednica Općinskog vijeća i po Poslovniku moramo glasati da li je bila potreba za tom sjednicom. Zadnji put smo naveli da se radi o stipendijama i da je hitno pa Vas molim da se izjasnite tko je za to da se sjednica održi, molim Vas lijepo?“

**Tko je za : 14 članova Vijeća**

**Tko je protiv : 0**

**Ima li suzdržanih : 0**

**Predsjednik Općinskog vijeća Zdravko Pizek konstatirao je da je prijedlog za sazivanje Izvanredne sjednice Općinskog vijeća Općine Vidovec usvojen jednoglasno s 14 glasova od 14 prisutnih članova Općinskog vijeća.**

**USVAJANJE ZAPISNIKA S 11. SJEDNICE OPĆINSKOG VIJEĆA OPĆINE VIDOVEC ODRŽANE DANA 25. 10. 2018. GODINE ;**

Predsjednik Općinskog vijeća Zdravko Pizek :

„ Svi ste dobili zapisnik iz prethodne sjednice , 11., Općinskog vijeća. Ima tko kakvu dopunu? Gđa. Cafuk.“

Članica Općinskog vijeća Nadica Cafuk:

„ Imam jednu primjedbu kod glasovanja za Odluku o donošenju za stipendije. Kad se glasalo piše „Tko je za : 6 članova Vijeća, 1 protiv i 6 članova Vijeća je suzdržano.“ Glasanje je bilo: 5 ih je bilo za, 1 protiv i 7 je bilo suzdržano.“

Predsjednik Općinskog vijeća Zdravko Pizek :

„ Dobro, predlažem da se to ispravi u zapisniku ako je to bilo tako. Ima još tko? Nema. Tko je za takav zapisnik sa promjenom gđe. Nadice? “

Tko je za : 14 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je zapisnik s 11. sjednice Općinskog vijeća Općine Vidovec s utvrđenim promjenama usvojen jednoglasno s 14 glasova od 14 prisutnih članova Općinskog vijeća.**

**UTVRĐIVANJE DNEVNOG REDA ZA 1. IZVANREDNU SJEDNICU OPĆINSKOG VIJEĆA OPĆINE VIDOVEC**

Predsjednik Općinskog vijeća Zdravko Pizek :

„ Svi ste dobili dnevni red. Ima tko kakvu dopunu? G. Smernjak, izvolite.“

Član Općinskog vijeća Stjepan Smernjak:

„ Pa ja bi samo skrenul pažnju na članak 80. i 81. Poslovnika o radu Općinskog vijeća koji smo zadnji put usvojili i koji je sad nova stvar i koji govori o imanju i sazivanju sjednice. Članak 80. *Predsjednik Vijeća može sazvati izvanrednu sjednicu Vijeća radi potrebe rasprave i odlučivanja o hitnim pitanjima od interesa za Općinu koja ne trpe odgodu.* I sad po onom kaj si ti rekel na početku, izvanredna sjednica ako smo ju prihvatili razmatra se tak kao redovita sjednica i dalje se odvija po članku 81. Međutim, ja mislim da je od ove tri točke samo jedna hitna. Sve ostalo su točke za redovitu sjednicu i ja predlažem da se točka 2. i 3. skinu s Dnevnog reda.“

Predsjednik Općinskog vijeća Zdravko Pizek :

„ Hvala lijepa. Ima još tko kakav prijedlog? Ako nema dajem na glasovanje prijedlog Dnevnog reda kakvog ste primili. Tko je za takvi Dnevni red?“

Tko je za : 9 članova Vijeća

Tko je protiv : 1 član Vijeća

Ima li suzdržanih : 4 članova Vijeća

**Predsjednik Općinskog vijeća Zdravko Pizek konstatirao je da je Dnevni red za 1. Izvanrednu sjednicu Općinskog vijeća Općine Vidovec usvojen s 9 glasova od 14 prisutnih članova Općinskog vijeća.**

Usvojeni

**D N E V N I R E D**

1. Prijedlog Odluke o stipendijama Općine Vidovec
2. Prijedlog Odluke o davanju suglasnosti za provedbu ulaganja na području Općine Vidovec za projekt "Rekonstrukcija dječjeg igrališta"
3. Prijedlog Odluke o dopuni Odluke o plaći i ostalim materijalnim pravima načelnika Općine Vidovec
4. Razno

 **Točka 1.**

**Prijedlog Odluke o stipendijama Općine Vidovec**

 Predsjednik Općinskog vijeća Zdravko Pizek :

„1. točka Prijedlog Odluke o stipendijama Općine Vidovec. Evo dobili smo jedan amandman sad od gđe. Pavleković.“

„ Opće odredbe

* članak 4. Studentima i polaznicima visokih učilišta sa sjedištem izvan Varaždinske i Međimurske županije dodjeljuje se iznos od 450,00 kuna. Prijedlog amandmana: Studentima i polaznicima visokih učilišta sa sjedištem izvan Varaždinske i Međimurske županije dodjeljuje se iznos od 600,00 kuna.
* Studentima polaznicima visokih učilišta sa sjedištem u inozemstvu dodjeljuje se iznos od 500,00 kuna. Prijedlog amandmana: Studentima polaznicima visokih učilišta sa sjedištem u inozemstvu dodjeljuje se iznos od 700,00 kuna.
* članak 11., 12., 13. dio koji se odnosi na razred odnosno godinu- Redoviti učenici drugog, trećeg ili četvrtog razreda, redoviti studenti druge ili viših godina. Prijedlog amandmana: Redoviti učenici prvog, drugog, trećeg ili četvrtog razreda odnosno studenti prve ili viših godina.

Objašnjenje:

* Na 6. sjednici Općinskog vijeća održanoj dana 29. siječnja ove godine temeljem Prijedloga odluke o broju i visini stipendija za nadarene učenike i studente u školskoj/akademskoj godini 2017./2018. predložila sam veće iznose stipendija za studente koji studiraju izvan Varaždinske županije i u inozemstvu. Kod novog prijedloga odluke o stipendijama prihvaćen je prijedlog i vidljivo je povećanje iznosa za navedene studente s time da se slažem sa odlukom da se odvoji studiranje u Varaždinskoj i Međimurskoj županiji sa studiranjem u ostalim županijama i u inozemstvu. Podržavam povećanje iznosa svih stipendija za što se oporba zalagala i na prethodnoj sjednici vijeća, no mišljenja sam da je obzirom na veće troškove premalo povećanje od 50,00 kuna iznosa stipendija studentima polaznicima visokih učilišta sa sjedištem izvan Međimurske i Varaždinske županije, odnosno 100,00 kuna u inozemstvu te se traži povećanje po predloženom amandmanu. Pritom me ne zadovoljava objašnjenje da smo jedna od rijetkih Općina koja izdvaja sredstva za učeničke stipendije pretpostavljajući da će jedno od objašnjenja biti takvo niti smatram da iznos o kojem se radi neće bitno ni u kom pogledu narušiti omjer proračuna koji će se ako će biti potrebno u tekućoj godini korigirati rebalansom, a u sljedećoj predvidjeti u proračunu. Temeljem priloga koji je dostavljen uz Prijedlog odluke, a odnosi se na iznose stipendija ostalih Općina i gradova nisam sigurna što se time htjelo postići. Prijedloge odluka svaka Općina i grad donosi prema svojim vlastitim kriterijima koji se razlikuju po mnogo čemu, uključujući i prosjeke pa do raspona stipendiranja razreda odnosno godina studija tako da ako je ovo bilo predviđeno za bilo kakvo mjerilo za time stvarno nije bilo potrebe. Također, navela sam prema članku 11., 12. i 13. Prijedloga odluke da Općina Vidovec ne stipendira učenike niti studente prvih razreda odnosno godina studija u odnosu na ostale Općine te također i tu predlažem promjenu koju sam navela u amandmanu.“

Predsjednik Općinskog vijeća Zdravko Pizek:

„ Otvaram raspravu po prvoj točci, izvolite.“

U raspravi su sudjelovali članovi Općinskog vijeća Silvija Zagorec, David Šantek i zamjenik općinskog načelnika Dubravko Zavrtnik.

Predsjednik Općinskog vijeća Zdravko Pizek:

„ Ima još netko? Ako nema dajem na glasovanje prvi amandman gđe. Pavleković. Tko je za amandman prvi?“

Tko je za : 5 članova Vijeća

Tko je protiv : 9 članova Vijeća

Ima li suzdržanih : 0

Predsjednik Općinskog vijeća Zdravko Pizek:

„Drugi amandman. Tko je za?“

Tko je za : 5 članova Vijeća

Tko je protiv : 9 članova Vijeća

Ima li suzdržanih : 0

Predsjednik Općinskog vijeća Zdravko Pizek:

„Znači amandmani se odbijaju. Tko je za ovu Odluku koju ste primili u materijalima?“

Tko je za : 11 članova Vijeća

Tko je protiv : 0

Ima li suzdržanih : 3 člana Vijeća

**Predsjednik Općinskog vijeća Zdravko Pizek konstatirao je da je Odluka o stipendijama Općine Vidovec usvojena s 11 glasova od 14 prisutnih članova Općinskog vijeća.**

**Točka 2.**

**Prijedlog Odluke o davanju suglasnosti za provedbu ulaganja na području Općine Vidovec za projekt "Rekonstrukcija dječjeg igrališta"**

Predsjednik Općinskog vijeća Zdravko Pizek :

„Idemo na 2. točku Prijedlog Odluke o davanju suglasnosti za provedbu ulaganja na području Općine Vidovec za projekt 'Rekonstrukcija dječjeg igrališta'.“

 Članica Općinskog vijeća Nadica Cafuk:

„ Ja predlažem da sljedeće godine onda u program stavite dječje igralište u Budislavcu.“

U raspravu su se uključili članovi Vijeća Nadica Cafuk, Stjepan Smernjak i Ines Pavleković, a kratko pojašnjenje po ovoj točci dali su zamjenik općinskog načelnika Dubravko Zavrtnik i viša stručna suradnica za opće poslove i EU fondove Emina Ljubek.

Predsjednik Općinskog vijeća Zdravko Pizek :

„ Zatvaram raspravu i dajem na glasovanje Tko je za takav prijedlog? “

Tko je za : 14 članova Vijeća

Tko je protiv : 0 član Vijeća

Ima li suzdržanih : 0 članova Vijeća

**Predsjednik Općinskog vijeća Zdravko Pizek konstatirao je da je Odluka o davanju suglasnosti za provedbu ulaganja na području Općine Vidovec za projekt "Rekonstrukcija dječjeg igrališta" usvojena jednoglasno s 14 glasova od 14 prisutnih članova Općinskog vijeća.**

**Točka 3.**

**Prijedlog Odluke o dopuni Odluke o plaći i ostalim materijalnim pravima načelnika Općine Vidovec**

Predsjednik Općinskog vijeća Zdravko Pizek :

„3. točka Prijedlog Odluke o dopuni Odluke o plaći i ostalim materijalnim pravima načelnika Općine Vidovec.“

U raspravi su sudjelovali članovi Vijeća Stjepan Smernjak, David Šantek i Ines Pavleković, a zamjenik načelnika Dubravko Zavrtnik i pročelnica JUO Općine Vidovec Petra Rogina podnijeli su odgovor na postavljena pitanja.

Predsjednik Općinskog vijeća Zdravko Pizek :

„ Zatvaram raspravu i dajem na glasovanje. Tko je za takav prijedlog?

Tko je za : 9 članova Vijeća

Tko je protiv : 2 člana Vijeća

Ima li suzdržanih : 3 člana Vijeća

**Predsjednik Općinskog vijeća Zdravko Pizek konstatirao je da je Odluka o dopuni Odluke o plaći i ostalim materijalnim pravima načelnika Općine Vidovec usvojena s 9 glasova od 14 prisutnih članova Općinskog vijeća.**

**Točka 4.**

**Razno**

Predsjednik Općinskog vijeća Zdravko Pizek:

„ Imamo još Razno. Izvolite. G. Klopotan izvolite.“

Član Općinskog vijeća Zdravko Klopotan:

„ Pod Razno ja bih malo vijećnike upoznao kako se baca novac bez uma i razuma. Ja sam dobio pismeno ono što sam tražio, one intelektualne usluge, znači 323791, da vidim kak oni dižeju ruke, a gdje je općina bacila oko 140.000 kuna u vjetar. Šumi, šumi javore. Prvo je šumio javore na projektu dječji vrtić Agencije za plaćanja u poljoprivredi. Bacili smo 46.875,00 kuna. Odbio ga je ministar Tolušić koji se tako video linkom javio kako će teći med i mlijeko, za načelnika se založio u izborima lani to se na facebooku vrtilo. On ga je prvi odbio znači, nema novce za dječji vrtić-ode 46.875,00 kuna. A što je još najgore to smo plaćali agenciji, a imamo zaposlenika koji bi to morao sam odraditi. Javor je odnesao 46.875,00 kuna. Drugo gdje smo bacili, vidjet ću kak će to novine objaviti, isto 323791 Tesla 43.000 kuna, znači arhitektonski projekt za energetsku obnovu toplinske ovojnice općinske zgrade, planirala se i neka centrala tu gore. Dobro tu još nismo još zgubili novce, tu još imamo se pravo javiti u veljači 2019., ali za sad smo šumi, šumi javore 43.000 kuna je zbrisalo desno. Treći projekt je isto 3237971 Tetida. E tu je mnogo toga sporno. Tu je bilo negdje oko 180 hiljeda kuna se potpisao ugovor za gospodarsku zonu Barutana. Isplaćeno je Tetidi, imam tu ugovor, gdje se Tetida, bum vam pokazal, znači Tetidi ostane 30, samo malo… Znači, dal u dvije rate? Tetidi su isplaćene tri rate,di je završilo 16 tisuća, znači di je završilo 16.875 kuna? Znači Tetida po, kak smo dobili dokumente, je dobila ukupno onih 50.600 kuna tu se navodi u ugovoru da su oni dobili 33.000, a 50.625 šumi šumi javore. Ode! Znači, oni su se odrekli onoga dijela , a načelnik tu Tetida, tu ugovor sam dobio s Općine, znači di su oni 33.750 kuna kao dobili. A Tetidi je isplaćeno 50.625 kuna. Znači, di je tih 16.875 kuna? Vi ste dobili dokument i vi ste digli za to ruke, za 50.600. Znači, Općina je bacila uludo ukupno 140 i nešto tisuća kuna na samo tri projekte. Ove godine, prošle godine, 2016. kad se to vrtelo. Meni je žao što sad načelnika nema tu, ali to je bačeno uludo. Znači bačeno je za dječji vrtić, Tesla je bačeno. Znači ako ja sad uzmem, znači nismo dobili od Barutane, a ja sklapam ugovor na 180.000 kuna, još mi država čije je vlasništvo zemljište nije dala, a ja sam već potpisal ugovor za nekih 180.000 kuna. Dobro kaj su se oni toga odrekli, ali je sporno tih 16.875 kuna gdje je sad završilo. A Tesla, evo tu vam je , 33.750, a po općinskom, znači tam evo tu je tri puta, da je isplaćeno 50.600 kuna. Di je 16.875 kuna? Znači, izvršitelj na ime pruženih usluga zadržava iznos koji je do sada naplaćen od naručitelja znači Općine Vidovec temeljem ovog Ugovora, a iznosi od 33.750,00 kn , a mi navodimo da smo im platili 50.600. Ali je tam bilo 50.000 kuna na onome kaj smo dobili. Ali ja sam pital za 50.625 kuna, a vi ste ga tam naveli.“

Viši stručni suradnik za financije i proračun Mateja Novak:

„ To su bili samo proknjiženi računi, ali taj nije bio plaćeni.“

Član Općinskog vijeća Zdravko Klopotan:

„Ali vi ste ga tam naveli. Znači to su ti tri računi je. Bez obzira dal je tih 16 nenaplaćenih. Sve sam ja te račune pogledal, študiral sam. Pogledaj: jedan, tu je drugi, tu je treći. Al vi ste tamo naveli za 50 tisuća, zato sam i ja pital za 50 tisuća jer ste ga vi tamo naveli u onom ostale intelektualne usluge-50.625. Vi ste ga tam naveli. Znači bez obzira dal je taj račun plaćeni, ajde nije plaćeni. Znači onda smo bacili uludo gdje vi pišete 123.625 kuna je bačeno, znači uludo. A tu se, dal bumo deci dali 50 ili 100 kuna stipendije se gledimo poprek. Bacili smo uludo 123.625 kuna. Vi dižete ruke, ne pogledate materijale, ne pogledate račune, ne pogledate ništa. To je bačeno. Znači, bez tih 16, znači nije 150, bačeno je 123.000 kuna. To je puno za jednu općinu. To je puno.“

Predsjednik Općinskog vijeća Zdravko Pizek:

„ Hvala lijepo g. Klopotan. Ima još netko pod Razno? Gđa. Pavleković.“

Članica Općinskog vijeća Ines Pavleković:

„ Ja sam isto tražila podatak o stanju obveza i potraživanja. Evo dobila sam stanje obveza Općine Vidovec na dan 25.10. Iznosi 1.026.150, 74 kuna od čega je dospjelo ukupno 885.116, 73 kuna dok nije dospjelo 141.000, a stanje potraživanja Općine Vidovec na dan 25.10. je 1.685.331,42 kune. Vidim tu, znači svjesna sam, temeljem izmijenjenog zakona o financiranju jedinica lokalne samouprave općinski proračun je veći, znači predviđeno je oko 3,1 milijun da bi bilo povećanje temeljem tog izmijenjenog zakona o financiranju. Znači, mi još uvijek imamo 885.000 nepodmirenih pa je vidljivo, po nekakvom mojem mišljenju, da se u odnosu na slično razdoblje prošle godine, stanje je bilo 3.575.951, 44 kuna. Znači tu je neka razlika od 2.690.000 pa pretpostavljam da se iz tih predviđenih većih povećanja od oko 3,1 milijun koliko je na godišnjoj razini predviđeno da se vjerojatno iz tih novaca samo podmirivale te nepodmirene obveze. Evo ako se varam, ispravite me. A druga stvar stanje potraživanja nam je u odnosu na prošlu godinu veće. Znači mi smo vidjeli da se po tom pitanju nije ništa poduzelo. Hvala.“

Predsjednik Općinskog vijeća Zdravko Pizek:

„ Hvala lijepa. Ima još netko.?“

Član Općinskog vijeća Zdravko Klopotan:

„Daj je načelnik dal kome ovlasti tko bude Općinu u njegovom odstupanju, znači dal ovlasti,službeno ili nije?

Predsjednik Općinskog vijeća Zdravko Pizek:

„ Po zakonu, zamjenik.“

Član Općinskog vijeća Zdravko Klopotan:

„ Ima to di na pismeno? Možemo to dobiti?“

Zamjenik općinskog načelnika Dubravko Zavrtnik:

„Punomoć?“

Član Općinskog vijeća Zdravko Klopotan:

„ Da je načelnik svoje ovlasti ili kak to već ide, nisam se to baš informiral, znači da može ga zamjenik službeno ga zastupati , znači dal je to načelnik potpisal? Meni se čini da nije.“

Pročelnica JUO Vidovec Petra Rogina:

„Potpisana je punomoć od strane načelnika kojim zamjenik načelnika preuzima njegove obveze od 13.11.“

Član Općinskog vijeća Zdravko Klopotan:

„ Može se to dobiti?“

Pročelnica JUO Vidovec Petra Rogina:

„Naravno da se može.“

Član Općinskog vijeća Zdravko Klopotan:

„Pa mislil sam da se ja javim da za šest mjeseci saniram taj gubitak. Ako ga ne bi saniral, radil bi besplatno i ako ne bi za šest mjeseci tih 900.000 kuna bi dal iz svoga džepa.“

Predsjednik Općinskog vijeća Zdravko Pizek:

„ Hvala lijepa g. Klopotan. Gđa Pavleković još na kratko.“

Članica Općinskog vijeća Ines Pavleković:

„Tko je autorizaciju dal na ovu monografiju?“

Članica Općinskog vijeća Silvija Zagorec:

„ Je to tema sjednice Općinskog vijeća?“

Članica Općinskog vijeća Ines Pavleković:

„ Ne, pod Razno je to.“

Članica Općinskog vijeća Silvija Zagorec:

„ Mi smo dobili isto kad i vi.“

Predsjednik Općinskog vijeća Zdravko Pizek:

„Načelnik.“

Članica Općinskog vijeća Ines Pavleković:

„Načelnik? Očito ne zna moje prezime, to je prva greška koju sam i to slučajno sam otvorila.“

Predsjednik Općinskog vijeća Zdravko Pizek:

„Hvala lijepa, zatvaram Izvanrednu sjednicu. Laku noć.“

Sjednica je završila u 20 sati i 35 min.

Općinsko vijeće Općine Vidovec

Predsjednik

Zdravko Pizek

Zapisničarka

Emina Ljubek